በአዲስ አበባ ለመጀመሪያ ጊዜ የኦማን ምርቶች ኤግዚቢሽን ይካሄዳል 
የኦማን የተለያዩ ኩባንያዎች ምርት ኤግዚቢሽን (ኦፔክስ 2016) በአፍሪካ ለመጀመሪያ ጊዜ ከሚያዝያ 3 እስከ 6 (አፕሪል 11-14) በሚሌኒየም አዳራሽ ይካሄዳል፡፡ በኦማን ንግድና ኢንዱስትሪ ሚ/ር፣ በኦማን ንግድ ም/ቤት፣ ፐብሊክ ኢስታብልሽመንት ፎር ኢንዱስትሪያል ኢስቴት፣ ዘ ፐብሊክ ኦቶሪቲ ፎር ኢንቨስትመንት ፕሮሞሽን ኤንድ ኤክስፖርት ዴቨሎፕመንት የተቋቋመው ኮሚቴ፤ ከአዲስ አበባ ንግድና ዘርፍ ማኅበራት ም/ቤት ጋር በመተባበር ባዘጋጀው ኤግዚቢሽን በተለያዩ ዘርፎች የተሰማሩ ከ100 በላይ ኢንዱስትሪዎች እንደሚሳተፉ ታውቋል። ኮሚቴው ባለፈው ረቡዕ በሳሮማያ ሆቴል በሰጠው መግለጫ፣ በተፈጥሮ ማዕድናት፣ በብረታ ብረት፣ በእንጨትና የእንጨት ውጤቶች፣ በፈርኒቸር፣ በምግቦች፣ በሕክምናና በፋርማሲቲካል ምርቶች፣ በማዳበሪያ፣ በፕላስቲክ፣ በቆዳ ምርቶችና በሎጀስቲክስ አገልግሎት የሚሰጡ ኩባንያዎች እንደሚሳተፉ ጠቅሶ፣ ወደ ኢትዮጵያ የመጡት ምርቶቻቸውን ለማስተዋወቅ ለመሸጥ ብቻ ሳይሆን፣ በተለይ በማኑፋክቸሪንግ ዘርፍ በቀጥታም ሆነ በሽርክና ኢንቨስት የሚደረግባቸው ዘርፎች ስላሉ፣ ምን ዓይነት የኢንቨስትመንትና በሽርክና አብሮ የመሥራት ዕድሎች እንዳሉ ለማወቅ ጭምር መሆኑን ገልጿል፡፡  ኤግዚቢሽኑ፣ የኦማን ምርቶችን ለአፍሪካ ለማስተዋወቅ መልካም አጋጣሚ ነው ያሉት የኮሚቴው ልዑካን መሪ ዶ/ር ዋሂድ አል ካሃሩሲ፤ በኤግዚቢሽኑ የሚቀርቡ ምርቶችን የሚያመጡት በሦስተኛ ወገን በኩል በዱባይና በጅቡቲ ወደብ በኩል ነው፡፡ ወደፊት ግንኙነትና ተሳትፎአችንን በማጠንከር ሦስተኛ ወገን ሳይኖር ዕቃዎች፣ ከአንዱ አገር ወደ ሌላው በቀጥታ መግባት የሚችሉበት መንገድ መፈጠር አለበት ብለዋል፡፡ የኦፔክስ 2016 ዓላማ በኢትዮጵያና በኦማን መንግሥታት መካከል አጠቃላይ ተሳትፎን በማጐልበት በኢንዱስትሪ፣ በቴክኖሎጂና ንግድ ትብብሩ እንዲሰፋ፣ በአማንና በኢትዮጵያውያን ኩባንያዎች መካከል ትብብርና ትስስር እንዲጐለብት በማድረግ የንግድ ልውውጡ መጠን እንዲጨምር ማድረግ ነው ብለዋል፤ ዶ/ር ዋሃድ አል ካሃሩሲ፡፡ የኢትዮጵያን ንግድና ዘርፍ ማኅበራት ም/ቤትን ወክለው በመግለጫው የተገኙት የንግድ ም/ቤቱ ዋና ፀሐፊ አማካሪ አቶ አዲሱ ተክሌ ም/ቤቱና መንግሥት ለኦማን የንግዱ አካላት አስፈላጊውን ድጋፍ እንደሚያደርጉ አስታውቀዋል፡፡